Motorola 68030

Motorola 68030 on Motorola 68000 -sarjaan kuuluva 32-bittinen mikroprosessori. 68030 oli Motorola 68020:n seuraaja ja sitä itseään seurasi Motorola 68040. Suorittimeen viitataan myös yleisesti nimityksellä 030.

68030 sisälsi 256 tavun välimuistin datalle. Käskyvälimuistin hakunopeutta on parannettu aiemmasta. 68030 sisältää integroituna muokatun version 68851 muistinhallintayksiköstä (MMU). Dataväylä on dynaaminen ja voi toimia 8-, 16- ja 32-bitin leveyksillä. Data- ja osoiteväylä voivat toimia synkronisessa moodissa (joka on hitaampaa) tai suoritin voi käyttää asynkronista moodia.

68030:ta käytettiin useissa Applen Macintosh II -malleissa, Amiga-tietokoneissa, Atari Falconissa, Sony NEWS-työasemissa, NeXT Computer-tietokoneissa ja Sharp X68030 -tietokoneissa.

Suoritinta käytettiin useissa Unix-työasemissa:
 Mitsubishi Electricin ME100, ME200 ja ME400-mallit
 Hitachin 2050G-sarja

68EC030 

Motorola 68EC030 oli edullisempi versio, josta puuttui sisäänrakennettu muistinhallintayksikkö (MMU).

Lähteet 

Motorolan suorittimet